18/05/2016 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
Bases da convocatoria do XI Premio de Banda Deseñada “Castelao”

De acordo co disposto pola Resolución do Presidente da Deputación da Coruña núm.10.523 de data 12.05.2016 publícanse as bases da convocatoria do XI Premio de banda deseñada “Castelao”, segundo o texto seguinte Tendo en conta a significación do colectivo que traballa na creación en banda deseñada en Galicia, que é considerado o máis importante do panorama estatal, a Deputación da Coruña, sensible á significación que está a ter este sector da cultura galega, convoca o XI Premio de Banda Deseñada “Castelao”, de acordo coas seguintes: Poderán participar todas as persoas, maiores de idade, de calquera nacionalidade, que non fosen premiados neste certame nos catro anos anteriores a éste, e que presenten narracións en banda deseñada escritas en lingua galega, inéditas e non premiadas en ningún outro premio ou certame. As obras presentadas poderán ser escritas e debuxadas, cada unha delas, por un máximo de dúas persoas autoras (unha como guionista e outra como debuxante). Establécese un premio único dotado con 6.500 €, estando esta cantidade suxeita ás retencións legais que lle sexan aplicables. A Deputación, que publicará a obra premiada, se reservará os seus dereitos de edición durante un prazo de dezaoito meses, que se contará desde a data da concesión do premio, e entregará á persoa gañadora trinta exemplares da obra editada. A autora, autor ou autores manterán os dereitos para a posible edición da obra en calquera outra lingua distinta á galega. Esta edición non poderá ser realizada, en ningún caso, con anterioridade á edición en lingua galega. A temática das obras será libre, e poderá tratarse dunha historia única ou dun conxunto de historias. O traballo será presentado por duplicado e en exemplares separados, numerados, grampados ou encadernados, da seguinte forma: • O libro terá que estar rematado, tanto en guión como en debuxo. • O formato deberá ser de mancha 26 x 19 cm, ou proporcional. • O tamaño dos orixinais: mínimo DIN A4 e máximo DIN A3. No caso de que a maiores o traballo se presente en soporte dixital, deberá figurar a tamaño final (26 x 29 cm) e en resolución de 300 ppp para color, 400 ppp para grises, ou 600 ppp para branco e negro, en soporte CD e formato TIFF. • A extensión mínima será de 48 páxinas. • Para a súa valoración enviaranse copias encadernadas en DIN A4 con calidade láser. • Os orixinais seranlle requiridos ao gañador para o proceso de edición e de preparación da exposición. Cada obra será presentada baixo o sistema de plica, polo que será enviada achegada dun sobre á parte, en cuxo exterior conste: XI Premio de Banda Deseñada “Castelao”, o título da obra ou o seu lema, así como o pseudónimo da persoa que sexa a autora da obra; no seu interior será incluída unha copia do documento de identidade, o enderezo, un teléfono de contacto, un correo electrónico, un breve currículo e unha declaración de que a obra é inédita e que non foi premiada, até a data de presentación, en ningún outro certame ou premio. Ademáis deberá achegar un escrito no que manifeste a súa conformidade coa cesión dos dereitos de edición da obra (incluidos os de publicación, distribución e explotación) por un prazo de dezaoito meses desde a data da concesión do premio. No caso de autoría conxunta, ademáis do documento anterior, deberá incluírse un documento explícito coa participación de cadaquén e a porcentaxe do premio pactada entre as persoas autoras e asinada por elas. O prazo de presentación de orixinais comezará o día seguinte ao da publicación desta convocatoria no Boletín Oficial da Provincia e rematará o día 30 xuño de 2016 Os orixinais serán enviados á Deputación da Coruña, Avda. Porto da Coruña 2, 15006 A Coruña, indicando no sobre “XI Premio de banda deseñada “Castelao”. O xurado estará presidido pola deputada presidenta da Comisión de Cultura e Normalización Lingüística e tres persoas de recoñecido prestixio no ámbito da banda deseñada, nomeadas por ela. As funcións de secretaría exerceralas o secretario da Corporación, ou a funcionaria ou funcionario en que delegar. A composición do xurado darase a coñecer, con anterioridade á súa reunión, no taboleiro e na páxina web da Deputación (www.dacoruna. gal), co fin de que se poidan interpor, se é o caso, os recursos legais pertinentes. As persoas participantes terán a obriga de comunicarlle á Deputación a concesión de calquera premio que obteña a obra presentada, no momento en que esta situación se produza, o que dará lugar á súa exclusión do concurso. O xurado actuará en pleno, en sesión a ser posible única, e será necesaria a asistencia da maioría simple dos seus membros. Para os efectos da validez da súa constitución aplicarase o disposto no art.26.1 da Lei 30/1992 do Réxime xurídico das administracións públicas e do procedemento administrativo común. As deliberacións serán secretas e delas será redactada a acta correspondente. O xurado poderá declarar deserto o premio, e a proposta que formule sera obxecto da resolución da deputada presidenta da comisión de Cultura e Normalización Lingüística, que resolverá a súa aprobación. A decisión do xurado, que terá lugar no segundo semestre de 2016, será dada a coñecer por medio do taboleiro de anuncios e da páxina web da Deputación. Se hai unha obra finalista, a plica correspondente á obra poderá ser aberta pola persoa que exerza a secretaría do xurado, co fin de que, se a súa autora, autor ou autores o permiten, poida ser dado a coñecer o seu nome. Non se devolverán as obras presentadas e non premiadas e, a partir do día seguinte ao da decisión do xurado, serán destruídas. A Coruña, 12 de maio de 2016 O Presidente O Secretario Valentín González Formoso José Luis Almau Supervía